यमन में प्रदर्शनकारियों ने सरकारी इमारतें जलाई  
सरकार विरोधी प्रदर्शन के दौरान 7,000 प्रदर्शनकारियों ने तटीय शहर अदन में दो सरकारी इमारतों और एक पुलिस थाने को आग के हवाले कर दिया।
यमन में सरकार विरोधी प्रदर्शन के दौरान करीब 7,000 प्रदर्शनकारियों ने तटीय शहर अदन में दो सरकारी इमारतों और एक पुलिस थाने को आग के हवाले कर दिया। समाचार एजेंसी शिन्हुआ के मुताबिक प्रदर्शनकारी शुक्रवार को शेख ओतमान कस्बे में जमा हुए थे।  उन्होंने स्थानीय निकाय की दो इमारतों और एक पुलिस स्टेशन में आग लगा दी। इस दौरान कई लोग घायल हो गए। एक स्थानीय सुरक्षा अधिकारी के मुताबिक शुक्रवार को पुलिस की ओर से की गई गोलीबारी में एक प्रदर्शनकारी की मौत हो गई थी और 40 लोग घायल हो गए थे।  प्रदर्शनकारी राष्ट्रपति अली अब्दुल्लाह सालेह से गद्दी छोड़ने की मांग कर रहे हैं। यमन के अलावा उत्तरी अफ्रीका और मध्यपूर्व के कई देशों में सरकार के खिलाफ बड़े पैमाने पर विरोध प्रदर्शन हो रहे हैं।